‘न्याय नपाए गोर्खा जानू’, प्रचलित पुरानो आहान तात्कालीन गोर्खाका राजा राम शाहको सत्कर्म र न्यायसँग जोडिन्छ । यहाँबाट विकसित मान्यताअनुसार नेपाली समाज अहिले पनि एउटा विश्वासमा छ, न्यायको अन्तिम आस्था र धरोहर न्यायालय हो । न्याय दिन न्यायालयमा आसीन व्यक्ति जति स्वतन्त्र हुनुपर्छ, त्योभन्दा बढी तटस्थ । र सबैभन्दा बढी नैतिकवान् एवं विवेकशील । कानुन र प्रमाणको व्याख्यामा भएको त्रुटि माथिल्ला अदालतबाट सच्चिन्छन्, तर नैतिकतामा विचलन आए सच्याउने निकाय छैन । सर्वोच्च अदालत विगत केही समययता चरणबद्ध विवादबाट गुज्रँदै छ । हालका नेतृत्व सर्वोच्चमा नियुक्ति हुनुअघिबाट आजसम्म निरन्तर विवादमा छन् र यो विवाद अब न्यायिक जनआस्थासँग सरोकार राख्ने तहमा पुगेको छ ।
